钦定古今图书集成/明伦汇编/官常典/第789卷 > 陶弼
## 钦定古今图书集成/明伦汇编/官常典/第789卷 > 陶弼

按《宋史》本传：“弼字商翁，永州人。少俶傥，放宕吴中，行
山间，有双鲤戏溪水上，伫观之傍一老父顾曰：‘此龙
也，行且斗，君宜亟去’。去百步许，雷大震，而两岸圮木
拔。又出大云，仓卒遇风暴怒，二十七艘同时溺，独弼
舟得济，人以是异之。一见丁谓，谓妻以宗女。因从学
兵法，能持论纵横。庆历中，杨畋讨湖南，猺弼上谒，畋”
授之兵，使往袭，大破之，以功得阳朔主簿。侬智高犯
南海，畋为安抚使，辟参军谋。使下英江，会诸将议击，
未至，智高解去。弼舍舟，从其徒数十人，间关步山赴
畋。次临贺，大将蒋偕适战死，馀众畏亡将被诛，多降
贼。弼数与之遇，亟矫畋命揭榜道上，谕使归，许以不
死，凡得千五百人。府罢，调阳朔令。课民植木官道旁，
夹数百里，自是行者无夏秋暑暍之苦，它郡县悉效
之。摄兴安令，移书说桂守萧固浚灵渠以通漕，不听。
至李师中，卒浚之。师征安南，馈饷于是乎出，大为民
利。知宾、容、钦三州，换崇仪副使，迁为使、知邕州。邕经
侬寇，井隧荡然，人不乐其生。弼绥辑惠养，至忘其勤。
诸洞献土物求内附，弼降意抚答，谢其贽，皆感悦，无
犯边者。邕地卑下，水易集，夏，大雨弥月。弼登城以望，
三边皆漫为陂泽，亟窒垠江三门，谕兵民即高避害。
俄而水大至，弼身先版臿，召僚吏赋役，为土囊千馀
置道上，水果从窦入，随塞之。城虽不坏而人皆乏食，
则发粟廪以振于内，方舟以馌于外。水不及女墙者
三板，旬有五日乃退，公私一无所失亡，自横、浔以东
数州皆没。弼久于邕，请便郡，徙鼎州。章惇经理五溪
蛮事，荐为辰州，迁皇城使。降北江彭师宴，授忠州刺
史。郭逵南征，转弼康州团练使，复知邕州。民再罹祸
乱，散匿山谷，弼率百骑深入左江峒，民知其至，扶老
携幼以归。逵率官军临富良江，使弼殿。交人纳款，逵
欲班师，恐为所袭，乃以计夜起，军不整，骑步相蹈，籍
乱行。贼隔江陵伺觇，知弼殿，弗敢追。弼申令帐下毋
动，迟明，结队徐行，逵赖以善还。建所得广源峒为顺
州，桄榔为县。进弼西上阁门使，留知顺州。州去邕二
千里，多毒草瘴雾，戍卒死者什七八。弼亦疾甚，然早

动息皆先知，获间谍不杀，谕以逆顺，纵之去，恩威两
施，以是终，弼在不敢犯。加东上阁门使，未拜而卒。诏
录其家五人。弼能为诗，好士乐施，所得俸禄，悉以与
人，家至贫，不恤也。既死，妻在乡里，僦屋以居。